ओडिशा से बेंगलुरु नौकरी करने गए थे; कंपनी ने सैलरी नहीं दी, मांगने गए तो पीटा
Odisha Migrant Workers Harassment Case; बेंगलुरु में मालिक के टोर्चर से परेशान होकर तीन प्रवासी मजदूर बिना पैसे और खाने के 1000 किलोमीटर पैदल चलकर रविवार को अपने घर ओडिशा पहुंच गए।
बेंगलुरु में मालिक के टॉर्चर से परेशान होकर तीन प्रवासी मजदूर बिना पैसे और खाने के 1000 किलोमीटर पैदल चलकर रविवार को अपने घर ओडिशा पहुंच गए। मीडिया रिपोर्ट्स के मुताबिक, तीनों मजदूर कतार मांझी, बुडू मांझी और भिकारी मांझी ओडिशा से बेंगलुरु नौकरी करने के लिए गए थे। वहां पर उन्हें कंपनी ने सैलरी नहीं दी, जब वह मांगने गए तो उन्हें पीटा गया।
26 मार्च से पैदल यात्रा शुरू की थी
तीनों जब ओडिशा के कोरापुट से गुजरते हुए अपने घर लौट रह थे। तभी कुछ स्थानीय लोगों ने उन्हें देखा और उनसे पूछताछ की। इस दौरान उन्होंने बताया कि यह पैदल यात्रा उन्होंने 26 मार्च से शुरू की थी। उनका एक वीडियो भी सामने आया है, जिसमें वह हाथ में सामान और पानी की बोतल लिए पैदल चलकर आ रहे हैं।
12 लोगों के ग्रुप बेंगलुरु नौकरी करने गया था
ये तीनों मजदूर उन 12 लोगों के ग्रुप से थे, जो दो महीने पहले बलुगओं के एक व्यक्ति की मदद से बेंगलुरु गए थे। इसके बाद उन्हें एक कंपनी में काम मिल गया। लेकिन उनके मालिक ने उन्हें उनकी मजदूरी देने से इनकार कर दिया। जब मजदूरों ने मांग की तो उन्हें प्रताड़ित किया गया और पीटा भी गया।
प्रताड़ना सहन नहीं हुई इसलिए वापस आ गए
मजदूरों ने बताया कि हम अपने परिवार पालने के लिए पैसा कमाने की उम्मीद से बेंगलुरु गए थे। लेकिन वहां कंपनी के कर्मचारियों ने हमें हमारी सैलरी देने से मना कर दिया। हम उनकी प्रताड़ना सहन नहीं कर पा रहे थे इसलिए हम वहां से चले आए।
हालांकि, उनकी दुर्दशा को देखकर रास्ते में एक दुकानदार ने उन्हें खाना खिलाया। वहीं ओडिशा मोटरिस्ट्स एसोसिएशन की पोट्टांगी इकाई के अध्यक्ष ने उन्हें 1500 रुपए दिए और उनके घर जाने की भी व्यवस्था करवाई।
ये खबर भी पढ़ सकते हैं...
महाराष्ट्र में मजदूर को ट्रैक्टर से बांधकर पीटा, बेल्ट और थप्पड़ मारे; महिला से छेड़छाड़ का आरोप था
महाराष्ट्र के चंद्रपुर जिले में एक मजदूर को कुछ लोगों ने ट्रैक्टर से बांधकर बुरी तरह पीटा। मीडिया रिपोर्ट्स के मुताबिक, मजदूर पर महिला से छेड़छाड़ करने का आरोप लगा था। घटना शनिवार की चंद्रपुर जिले के ब्रम्हपुरी की है। इसका वीडियो अब सामने आया है। पूरी खबर यहां पढ़ें...